ट्विटर पर भारतीय नेताओं की सक्रियता भी बढ़ी  
शशि थरूर के बाद अब भाजपा नेता सुषमा स्वराज के फालोवर्स की संख्या एक लाख के जादुई आंकड़े को पार कर गई है, हालांकि अभी वह उनसे काफी पीछे हैं।
विश्वभर के नेताओं की अभिव्यक्ति का सशक्त मंच बन चुकी माइक्रो ब्लागिंग वेबसाइट ट्विटर पर भारतीय नेताओं की लोकप्रियता भी लगातार बढ़ती जा रही है। ट्विटर मिनिस्टिर के नाम से मशहूर शशि थरूर के बाद अब भाजपा नेता सुषमा स्वराज के फालोवर्स की संख्या एक लाख के जादुई आंकड़े को पार कर गई है, हालांकि अभी वह उनसे काफी पीछे हैं।  लोकसभा में विपक्ष की नेता सुषमा स्वराज, जम्मू कश्मीर के मुख्यमंत्री उमर अब्दुल्ला, खेल मंत्री अजय माकन और जनता पार्टी के अध्यक्ष सुब्रमण्यम स्वामी के ट्विटर से जुड़ने के बाद भी कांग्रेस के चर्चित नेता शशि थरूर फालोवर्स के मामले में सबसे आगे बने हुए हैं।  देश में ट्विटर को लोकप्रियता दिलाने में महत्वपूर्ण भूमिका निभाने वाले पूर्व विदेश राज्यमंत्री शशि थरूर के ग्यारह लाख एक हजार 166 फालोवर हैं। अपने प्रशंसको से सीधे जुडने के लिए ट्विटर से जुड़ने वाली भाजपा नेता सुषमा स्वराज फालोवरों के लिहाज से दूसरी सबसे लोकप्रिय भारतीय राजनेता हैं जिनके एक लाख तेरह हजार 688 फालोवर हैं।  सुषमा ट्विटर पर बेहद सक्रिय हैं और उन्होंने अब तक 1151 ट्वीट किए हैं। वह अक्सर राजनीतिक और सामाजिक मुद्दों पर त्वरित टिप्पणी के लिये ट्विटर का सहारा लेती हैं। सुषमा स्वराज को फालो करने वालों में पूर्व विदेश राज्यमंत्री शशि थरूर, स्टार निशानेबाज अभिनव बिंद्रा और उमर अब्दुल्ला शामिल हैं। हालांकि खुद सुषमा किसी को फालो नहीं करतीं। इस क्रम में जम्मू कश्मीर के विदेश मंत्री उमर अब्दुल्ला तीसरे नंबर पर आते हैं जिनके 41,540 फालोवर हैं। उमर अब्दुल्ला अक्सर आम जनता से सीधे जुड़ने के लिये ट्विटर का सहारा लेते हैं। उन्होंने अब तक 3,791 ट्वीट किए हैं।  अपनी विवादास्पद टिप्पणियों के लिये पहचाने जाने वाले जनता पार्टी अध्यक्ष सुब्रमण्यम स्वामी के 18,794 फालोवर हैं और उन्होंने अब तक 6,072 ट्वीट किये हैं। इसी तरह खेल मंत्री अजय माकन के 2916 और कांग्रेस नेता अनिल शास्त्री के मात्र 577 फालोवर हैं।  ट्विटर पर विश्व के कई बड़े राजनेता सक्रिय हैं जिनमें अमेरिकी राष्ट्रपति बराक ओबामा और यूनान के प्रधानमंत्री जार्ज ए पापेन्द्रू आदि शामिल हैं।